pythainlp/thaigov-v2-corpus-22032023 huggingface dataset:
วันอาทิตย์ที่ 25 กันยายน 2565
พลเอก ประวิตร ลงพื้นที่เพชรบูรณ์ติดตามนโยบายสำคัญของรัฐบาล เร่งรัดหน่วยงานราชการแก้ไขปัญหา ลดความเดือดร้อนของประชาชน ยึดความต้องการของประชาชนเป็นหลัก
พลเอก ประวิตร ลงพื้นที่เพชรบูรณ์ติดตามนโยบายสำคัญของรัฐบาล เร่งรัดหน่วยงานราชการแก้ไขปัญหา ลดความเดือดร้อนของประชาชน ยึดความต้องการของประชาชนเป็นหลัก
วันนี้ (25 กันยายน 2565) นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี พร้อมคณะเดินทางลงพื้นที่ตรวจราชการในพื้นที่จังหวัดเพชรบูรณ์
โดยภารกิจแรก เวลา 10.00 น. พลเอก ประวิตร วงษ์สุวรรณ เป็นประธานงานประเพณีอุ้มพระดำน้ำ ที่วัดโบสถ์ชนะมาร ตำบลสะเดียง อำเภอเมืองเพชรบูรณ์ ซึ่งเป็นประเพณีที่จัดขึ้นทุกวันสารทไทย ตรงกับวันแรม 15 ค่ำ เดือน 10 ของทุกปี โดยมีการประกอบพิธีอัญเชิญพระพุทธมหาธรรมราชา พระพุทธรูปคู่บ้านคู่เมืองของเพชรบูรณ์ ลงดำน้ำในแม่น้ำป่าสัก ด้วยความเชื่อที่ว่าจะนำความสุข ความสงบร่มเย็น และความเจริญรุ่งเรือง มาสู่ชาวเพชรบูรณ์ ตลอดจนให้ฝนฟ้าตกต้องตามฤดูกาล และได้รับการสืบสาน สืบทอด จนกลายมาเป็นประเพณีอุ้มพระดำน้ำอันยิ่งใหญ่ในปัจจุบัน
จากนั้น เดินทางไปศาลากลางจังหวัดเพชรบูรณ์ เยี่ยมชมการดำเนินงานโครงการลงทะเบียนบัตรสวัสดิการแห่งรัฐ ปี 2565 และเป็นประธานประชุมติดตามการปฏิบัติงาน พร้อมมอบนโยบายแก่ผู้ปฏิบัติงาน ที่ห้องประชุมเมืองราด พลเอก ประวิตร กล่าวชื่นชมจังหวัดเพชรบูรณ์ที่ดำเนินการปฏิบัติงานตามนโยบายของรัฐบาล ขับเคลื่อนงานที่สำคัญในระดับพื้นที่ รวมถึงในช่วงสถานการณ์อุทกภัยที่ได้มีการบูรณาการร่วมกันทุกภาคส่วนในการให้ความช่วยเหลือฟื้นฟู และเยียวยาประชาชนอย่างทันท่วงที และทั่วถึง ซึ่งแสดงให้เห็นถึงความตั้งใจจริงของหน่วยงานภาครัฐและทุกภาคส่วนที่เกี่ยวข้องในจังหวัด สำหรับปัญหาสำคัญของจังหวัด รวมทั้งแนวทางในการแก้ไขที่จะต้องขอรับการสนับสนุนจากรัฐบาล ขอให้กระทรวง กรม ที่รับผิดชอบรับไปพิจารณาดำเนินการโดยเร่งด่วนต่อไป โดยเฉพาะปัญหาเรื่องที่ดิน ที่อยู่อาศัย ที่ทำกินของชาวเพชรบูรณ์ ขอให้ทุกหน่วยงานได้ช่วยกัน ขับเคลื่อนนโยบายรัฐบาลด้วยความวิริยะ อุตสาหะ เสียสละ และร่วมมือกันอย่างมีเอกภาพ ยึดผลประโยชน์ของประชาชนเป็นที่ตั้ง เพื่อความอยู่ดีกินดีของพี่น้องประชาชน
พลเอก ประวิตร กล่าวต่อไปว่า ในนามของรัฐบาลขอขอบคุณจังหวัดเพชรบูรณ์และทุกภาคส่วนที่เกี่ยวข้องที่ร่วมแรง ร่วมใจ ขับเคลื่อนการดำเนินงานตามนโยบายรัฐบาล บำบัดทุกข์ บำรุงสุขให้พี่น้องประชาชนชาวจังหวัดเพชรบูรณ์ ซึ่งจะสร้างความมั่นคง มั่งคั่ง ยั่งยืน ตลอดจนสร้างความผาสุกให้พี่น้องประชาชน ชาวจังหวัดเพชรบูรณ์และชาติบ้านเมืองสืบไป
ในช่วงบ่าย รองนายกรัฐมนตรี พร้อมคณะเดินทางสักการะพระพุทธมหาธรรมราชา เฉลิมพระเกียรติ 84 พรรษาฯ จากนั้นเดินทางต่อไปที่เทศบาลเมืองหล่มสัก และเทศบาลตำบลตาลเดี่ยว เพื่อติดตามสถานการณ์น้ำท่วม และรับฟังปัญหาอุทกภัยและแนวทางการแก้ไข ที่สะพานข้ามแม่น้ำป่าสัก และเยี่ยมประชาชนพร้อมมอบสิ่งของช่วยเหลือผู้ประสบอุทกภัย ที่หอประชุมอำเภอหล่มสัก
วันจันทร์ที่ 17 ตุลาคม 2565
บวท. แจ้งปรับทิศทางการวิ่งขึ้นและร่อนลงของอากาศยาน จากกระแสลม
บวท. ปรับเส้นทางวิ่งขึ้นและร่อนลงของอากาศยาน ณ ท่าอากาศยานดอนเมือง และท่าอากาศยานสุวรรณภูมิ ในช่วงฤดูหนาว ระหว่างเดือนตุลาคม 2565 ถึง เดือนกุมภาพันธ์ 2566
ดร.ณพศิษฏ์ จักรพิทักษ์ กรรมการผู้อำนวยการใหญ่ บริษัท วิทยุการบินแห่งประเทศไทย จำกัด (บวท.) กระทรวงคมนาคม เปิดเผยว่า เมื่อวันที่ 15 ตุลาคม 2565 ตั้งแต่เวลา 15.04 น. เป็นต้นไป ท่าอากาศยานดอนเมือง มีความจำเป็นต้องปรับเปลี่ยนทิศทางการวิ่งขึ้นและร่อนลงของอากาศยาน จากปกติที่เคยใช้ทางวิ่ง 21 เป็นทางวิ่ง 03 เนื่องจากกระแสลมเปลี่ยนทิศทาง ซึ่งพัดมาจากทางทิศตะวันออกเฉียงเหนือ และมีความเร็วลมค่อนข้างแรงอยู่ที่ 10 - 15 น็อต หรือ 20 - 30 กิโลเมตรต่อชั่วโมง ซึ่งเป็นลักษณะอากาศปกติในช่วงฤดูหนาว
ทั้งนี้ การปรับเปลี่ยนเส้นทางบินดังกล่าว ส่งผลให้อากาศยาน ต้องร่อนลงสู่ท่าอากาศยานดอนเมือง จากทางทิศใต้ โดยการทำการบินผ่านเขตใจกลางเมืองกรุงเทพมหานคร เพื่อเข้าไปลงสู่ท่าอากาศยาน แต่หากลักษณะอากาศของท่าอากาศยานดอนเมือง ในช่วงฤดูหนาวนี้ มีความเร็วลมลดลงเหลือไม่เกิน 10 น็อต หรือ 18 กิโลเมตรต่อชั่วโมง ซึ่งเป็นความเร็วลม ที่ยังอยู่ในค่ามาตรฐานความปลอดภัย ที่อากาศยานสามารถทำการวิ่งขึ้นและร่อนลงตามเส้นทางบินปกติได้ ก็จะกลับมาใช้งานทางวิ่ง 21 ที่ร่อนจากทางทิศเหนือลงทางทิศใต้ตามปกติ
สำหรับท่าอากาศยานสุวรรณภูมิ การปรับใช้เส้นทางบิน จะเป็นไปในลักษณะเดียวกัน คือ อากาศยานจะทำการวิ่งขึ้น และร่อนลง จากทางทิศใต้ขึ้นทางทิศเหนือเช่นกัน
อย่างไรก็ตาม หากมีการเปลี่ยนแปลงของกระแสความเร็วลม ที่เกินกว่าค่ามาตรฐานความปลอดภัยเกิดขึ้นอีก บวท. ก็จำเป็นต้องมีการปรับเส้นทางบินในลักษณะดังกล่าวอีกครั้ง เพื่อความปลอดภัยผู้โดยสารและอากาศยาน ซึ่ง บวท. จะเฝ้าติดตามลักษณะอากาศร่วมกับกรมอุตุนิยมวิทยาอย่างใกล้ชิด จึงขออภัย ในความไม่สะดวกมา ณ โอกาสนี้
วันอังคารที่ 30 สิงหาคม 2565
หัวหน้าผู้ตรวจราชการกระทรวงอุตสาหกรรม เยี่ยมชมการดำเนินงานและให้คำปรึกษา พร้อมทั้งมอบใบรับรองมาตรฐานมอก. เอส แก่บริษัท เดอะคอฟฟี่แฟ๊คทอรี่ จ.เชียงราย
หัวหน้าผู้ตรวจราชการกระทรวงอุตสาหกรรม เยี่ยมชมการดำเนินงานและให้คำปรึกษา พร้อมทั้งมอบใบรับรองมาตรฐานมอก. เอส แก่บริษัท เดอะคอฟฟี่แฟ๊คทอรี่ จังหวัดเชียงราย
วันที่ 29 สิงหาคม 2565 นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม พร้อมด้วย นางกฤษนันท์ ทะวิชัย อุตสาหกรรมจังหวัดเชียงรายและคณะ ลงพื้นที่เข้าเยี่ยมชมการดำเนินงานของบริษัท เดอะคอฟฟี่แฟ๊คทอรี่ จังหวัดเชียงราย สถานประกอบการที่เข้าร่วมโครงการพลิกธุรกิจ SMEs ไทยสู่การผลิตสมัยใหม่ 4.0 เขตพื้นที่ 2 ประจำปีงบประมาณ พ.ศ. 2565 โดยหัวหน้าผู้ตรวจราชการได้ให้คำปรึกษาแนะนำเชิงลึกในการปรับปรุงกระบวนการผลิตผ่านการประยุกต์ใช้หุ่นยนต์และระบบอัตโนมัติแก่สถานประกอบการ พร้อมทั้งมอบใบรับรองมาตรฐานมอก. เอส ในด้านการบริการร้านกาแฟ ณ บริษัท เดอะคอฟฟี่แฟ๊คทอรี่ จังหวัดเชียงราย
วันพฤหัสบดีที่ 6 ตุลาคม 2565
โฆษกรัฐบาล เผย นายกฯ เตรียมเดินทางไปหนองบัวลำภูพรุ่งนี้ก่อนเที่ยง เยี่ยมครอบครัวผู้สูญเสีย พร้อมกันนี้ สั่งการทุกหน่วยงานเดินหน้าช่วยเหลือดูแล สืบสวน เตรียมเลือด แพทย์ การขนส่ง ดูแลสุขภาพจิต เยียวยาในเบื้องต้น
โฆษกรัฐบาล เผย นายกฯ เตรียมเดินทางไปหนองบัวลำภูพรุ่งนี้ก่อนเที่ยง เยี่ยมครอบครัวผู้สูญเสีย สั่งการทุกหน่วยงานเดินหน้าช่วยเหลือดูแล สืบสวน เตรียมเลือด แพทย์ การขนส่ง ดูแลสุขภาพจิต เยียวยาในเบื้องต้นจากกองทุนเงินช่วยเหลือผู้ประสบสาธารณภัย สำนักนายกฯ
วันนี้ (6 ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเตรียมลงพื้นที่ จ. หนองบัวลำภู ก่อนเที่ยงวันพรุ่งนี้ เพื่อเยี่ยมเยียน ให้กำลังใจครอบครัวผู้เสียชีวิต และผู้บาดเจ็บ
โฆษกประจำสำนักนายกรัฐมนตรีเปิดเผยว่า ทันทีที่นายกรัฐมนตรีเสร็จสิ้นภารกิจ จ. เพชรบูรณ์ ได้สั่งการทุกหน่วยงานที่เกี่ยวข้อง ทั้งหน่วยสืบสวนสอบสวน กาชาดจัดเตรียมรวบรวมเลือดสำรอง (ซึ่งพร้อมนำส่งในคืนนี้ จำนวน 271 ถุง) สาธารณสุขด้านการแพทย์ พัฒนาสังคมและความมั่นคงของมนุษย์ด้านการดูแลสุขภาพจิต กลาโหมจัดเตรียมเฮลิคอปเตอร์เพื่อการขนส่ง ยุติธรรมดูแลเรื่องการช่วยเหลือเยียวยา พร้อมทั้ง ปรับแผนภารกิจ โดยคาดว่าจะเดินทางออกจากกรุงเทพฯ เวลา 11.30 น. เพื่อไปเยี่ยมครอบครัวผู้สูญเสียในพื้นที่
ในโอกาสนี้ โฆษกรัฐบาลได้เปิดเผยผลการประชุมคณะกรรมการกองทุนเงินช่วยเหลือผู้ประสบสาธารณภัย สำนักนายกรัฐมนตรี ซึ่งมีมติให้ความช่วยเหลือกรณีเหตุกราดยิงที่ จ. หนองบัวลำภู ในเบื้องต้นเพื่อบรรเทาความเสียหายที่เกิดขึ้น เฉพาะผู้เสียหาย ไม่รวมถึงผู้ก่อเหตุและบุคคลในครอบครัวซึ่งจะต้องมีการตรวจสอบข้อเท็จจริงก่อน ดังนี้
1)กรณีเสียชีวิต (ค่าจัดการศพและเงินทุนเลี้ยงชีพ) รายละ 200,000 บาท 2)กรณีบาดเจ็บสาหัส รายละ 100,000 บาท 3)กรณีบาดเจ็บไม่สาหัส รายละ 50,000 บาท 4. กรณีทุพพลภาพ รายละ 200,000 บาท ทั้งนี้ การช่วยเหลือจำนวนดังกล่าวเป็นการให้ความช่วยเหลือในเบื้องต้นเท่านั้น ซึ่งคณะกรรมการกองทุนฯ จะได้พิจารณาข้อเท็จจริงที่เกิดขึ้นและให้ความช่วยเหลือตามความเหมาะสมเพิ่มเติมต่อไป
วันจันทร์ที่ 10 ตุลาคม 2565
รมว.พม. เปิดศูนย์ช่วยเหลือสังคมตำบลเพิ่ม ที่ จ.พิษณุโลก พร้อมกำชับทีม พม. ดูแลใกล้ชิดทุกครอบครัวเหยื่อกราดยิง ที่ จ.หนองบัวลำภู
รมว.พม. เปิดศูนย์ช่วยเหลือสังคมตำบลเพิ่ม ที่ จ.พิษณุโลก พร้อมกำชับทีม พม. ดูแลใกล้ชิดทุกครอบครัวเหยื่อกราดยิง ที่ จ.หนองบัวลำภู
เมื่อวันที่ 8 ต.ค. 65เวลา 10.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีเปิดศูนย์ช่วยเหลือสังคมตำบลแม่ระกา ณ องค์การบริหารส่วนตำบลแม่ระกา อำเภอวังทอง จังหวัดพิษณุโลก เพื่อเป็นศูนย์กลางในการช่วยเหลือและให้บริการด้านสวัสดิการสังคมแบบครบวงจรอย่างเบ็ดเสร็จ ณ จุดเดียว (One Stop Service) สำหรับประชาชนทุกช่วยวัย โดยเฉพาะกลุ่มเปราะบางในพื้นที่ตั้งแต่เด็ก เยาวชน ผู้สูงอายุ คนพิการ และผู้ด้อยโอกาส ที่ประสบปัญหาความเดือดร้อนทางสังคม ด้วยการบูรณาการบริการสวัสดิการสังคมของทุกกรมสังกัดกระทรวง พม. ร่วมกับภาคีเครือข่ายในพื้นที่ เป็นการอำนวยความสะดวกให้ประชาชนได้สามารถเข้าถึงสวัสดิการสังคมอย่างทั่วถึงและเป็นธรรม โดยไม่ทิ้งใครไว้ข้างหลังตามนโยบายของรัฐบาล นอกจากนี้ เป็นประธานในพิธีมอบประกาศนียบัตรแก่ อพม. เข้มแข็ง จำนวน 5 ราย และมอบถุงยังชีพช่วยเหลือครัวเรือนเปราะบาง จำนวน 80 ครัวเรือน โดยมี คณะผู้บริหารกระทรวง พม. นายภูสิต สมจิตต์ ผู้ว่าราชการจังหวัดพิษณุโลก ผู้แทนภาคีเครือข่าย และอาสาสมัครพัฒนาสังคมและความมั่นคงของมนุษย์ (อพม.) เข้าร่วมงาน
นายจุติ กล่าวว่า วันนี้ กระทรวง พม.ได้มาเปิดศูนย์ช่วยเหลือสังคมตำบลแม่ระกา ซึ่งมีนายกองค์การบริหารส่วนตำบลแม่ระกาเป็นประธาน โดยศูนย์แห่งนี้เป็นความตั้งใจของรัฐบาล เพื่อให้หน่วยงานทุกกระทรวงได้บูรณาการการทำงานร่วมกัน ทำให้ครอบครัวเข้มแข็ง มีความสุขเพิ่มมากขึ้น ตามพระราชดำรัสของพระบาทสมเด็จพระเจ้าอยู่หัว อีกทั้ง เป็นศูนย์ที่ช่วยแก้ปัญหาความยากจนของประชาชน ซึ่งไม่สามารถสำเร็จภายในวันเดียว แต่จำเป็นต้องอาศัยระยะเวลา แต่ต้องทำให้ประชาชนเข้มแข็ง มีความสุข ครอบครัวอบอุ่น เพราะถ้าทุกคนมีความสุขแล้วจะสามารถเดินหน้าต่อไปได้
นายจุติ กล่าวเพิ่มเติมว่า สำหรับเหตุการณ์กราดยิงที่จังหวัดหนองบัวลำภู วานนี้ (7 ต.ค. 65) ตนได้ร่วมลงพื้นที่ไปเยี่ยมครอบครัวผู้สูญเสียกับคณะนายกรัฐมนตรี โดยกระทรวง พม. พร้อมเข้าไปให้ความช่วยเหลือทุกครอบครัวอย่างเต็มที่ โดยเฉพาะครอบครัวแม่เลี้ยงเดี่ยว จำนวน 13 ครอบครัว ครอบครัวที่มีคุณพ่อคุณแม่ จำนวน 10 ครอบครัว และครอบครัวที่ฝากปู่ย่าตายายเลี้ยง จำนวน 18 ครอบครัว ทั้งนี้ กระทรวง พม. ได้จัดทีมเจ้าหน้าที่เข้าไปดูแลช่วยเหลือทุกครอบครัว เพื่อให้กำลังใจและเยียวยาสภาพจิตใจอย่างใกล้ชิด และที่สำคัญ เราจะเข้าไปช่วยแก้ปัญหา เพื่อให้ชีวิตสามารถดำเนินต่อไปได้ภายหลังจากกลับบ้านแล้ว โดยได้มอบนโยบายว่า กระทรวง พม. ต้องทำงานใกล้ชิดกับกรมสุขภาพจิต และโรงพยาบาลหนองบัวลำภู และภายใน 3 เดือนแรก จะต้องมีแผนชัดเจนว่า เราได้ช่วยเหลืออย่างไรบ้าง และในระยะยาวจะมีแผนการช่วยเหลือต่อไปอย่างไร
วันศุกร์ที่ 23 กันยายน 2565
ปลัดเกษตรฯ เดินหน้าขับเคลื่อนงานกระทรวงเกษตรและสหกรณ์
ปลัดเกษตรฯ เดินหน้าขับเคลื่อนงานกระทรวงเกษตรและสหกรณ์ “วางรากฐาน สานงานต่อ” หนุนคนรุ่นใหม่บูรณาการทั้งในส่วนกลางและระดับพื้นที่อย่างเข้มแข็ง
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานเปิดการสัมมนาเรื่อง “ทิศทางการขับเคลื่อนงานของสำนักงานปลัดกระทรวงเกษตรและสหกรณ์ ประจำปีงบประมาณ พ.ศ. 2566” (OPSMOAC Goes To Next Normal 2023) ระหว่างวันที่ 23 -24 กันยายน 2565 โดยมีผู้บริหารกระทรวงเกษตรและสหกรณ์ และบุคลากรในสังกัดสำนักงานปลัดกระทรวงเกษตรและสหกรณ์ เข้าร่วมจำนวน 540 คน ณ โรงแรมแกรนด์ ริชมอนด์ จังหวัดนนทบุรี ว่า การจัดสัมมนาในครั้งนี้ มีวัตถุประสงค์เพื่อสร้างความรู้ ความเข้าใจ ทิศทางการทำงานในการขับเคลื่อนงานของกระทรวงเกษตรและสหกรณ์ และการบริหารงานของสำนักงานปลัดกระทรวงเกษตรและสหกรณ์ ประจำปีงบประมาณ พ.ศ. 2566 โดยมุ่งหวังให้ข้าราชการ เจ้าหน้าที่ในสังกัดทั้งส่วนกลางและภูมิภาคได้เข้าใจและสามารถแปลงแนวทางการดำเนินงานของสำนักงานปลัดกระทรวงเกษตรและสหกรณ์สู่การปฏิบัติในระดับพื้นที่ได้อย่างมีประสิทธิภาพ รวมถึงชี้แจงแนวทางการจัดสรรงบประมาณ ประจำปีงบประมาณ พ.ศ. 2566 ในการจัดทำแผนปฏิบัติงานประจำปีงบประมาณ พ.ศ. 2566
“เพื่อให้วิสัยทัศน์ของสำนักงานปลัดกระทรวงเกษตรและสหกรณ์ขับเคลื่อนตามเป้าหมายในการ “เป็นศูนย์กลางการขับเคลื่อนนโยบายและยุทธศาสตร์ด้านการเกษตรและสหกรณ์ของประเทศ ภายในปี พ.ศ. 2570” จึงมีความจำเป็นต้อง “วางรากฐาน” ทั้งด้านการปฏิบัติงานที่ชัดเจน ประกอบด้วย 1) องค์กร 2) บุคลากร 3) งบประมาณ และ 4) ภารกิจ รวมถึงการปลูกฝังแนวความคิดและเสริมสร้างวัฒนธรรมองค์กรที่ดีสู่บุคลากร เพื่อเตรียมความพร้อมในการ “สานงานต่อ”ด้วยแผนปฏิบัติการด้านการเกษตรและสหกรณ์โดยมีการวางแผนอย่างเป็นเอกภาพ แก้ไขปัญหาแบบมุ่งเป้า ภายใต้การดำเนินงานตามนโยบายที่สอดคล้องกับรัฐบาล อาทิ BCG Model และความมั่นคงทางอาหาร นอกจากนี้ ขอให้บุคลากรมีความเข้าใจ ใส่ใจ ในบทบาทหน้าที่และภารกิจของตนเอง และขอส่งกำลังใจให้มีความเข้มแข็ง อดทน มุ่งมั่นในการให้บริการ รวมถึงช่วยเหลือเกษตรกรอย่างเต็มกำลังความสามารถต่อไป” ปลัดเกษตรฯ กล่าว
ทั้งนี้ กระทรวงเกษตรและสหกรณ์มีนโยบายสำคัญๆ ที่จะดำเนินการเพื่อพัฒนาการเกษตรและช่วยเหลือเกษตรกรให้มีความเป็นอยู่ที่ดีขึ้น โดยมุ่งเน้นให้หน่วยงานของกระทรวงเกษตรและสหกรณ์บูรณาการการทำงานร่วมกันทั้งในระดับส่วนกลางและส่วนภูมิภาค โดยเฉพาะสำนักงานปลัดกระทรวงเกษตรและสหกรณ์ถือเป็นหน่วยงานส่วนกลางที่มีหน้าที่ในการกำกับ ดูแล สนับสนุน และอำนวยการการทำงานของกระทรวงเกษตรและสหกรณ์ และได้กำหนดบทบาทหน้าที่ของสำนักงานเกษตรและสหกรณ์จังหวัดเป็นหน่วยงานในระดับภูมิภาค ที่จะเป็นผู้แทนส่วนราชการของกระทรวงเกษตรและสหกรณ์ในการดำเนินงานของกระทรวงเกษตรและสหกรณ์และนโยบายของจังหวัด ให้สามารถร่วมกันขับเคลื่อนงานของกระทรวงเกษตรและสหกรณ์ให้เกิดผลสัมฤทธิ์และพัฒนาการเกษตรและสหกรณ์ที่เป็นรูปธรรมทั้งในระดับส่วนกลางและส่วนภูมิภาค จึงจำเป็นต้องสร้างความเข้าใจในแนวทางการดำเนินงานที่ชัดเจนสู่บุคลากรอันจะนำไปสู่การปฏิบัติงานได้จริงและเกิดประสิทธิภาพสูงสุด
วันศุกร์ที่ 21 ตุลาคม 2565
ยืนยัน! แผ่นดินไหว จ.เชียงใหม่ ไม่ส่งผลกระทบต่อเขื่อนในภาคเหนือ มีความปลอดภัยและแข็งแรงดี
.....
จากเหตุการณ์แผ่นดินไหวบริเวณพื้นที่ ต.แม่คือ อ.ดอยสะเก็ด จ.เชียงใหม่ เมื่อช่วงเช้ามืดของวันที่ 20 ต.ค. 65 นั้น สำนักสำรวจด้านวิศวกรรมและธรณีวิทยา กรมชลประทาน ได้ดำเนินการตรวจสอบเขื่อนในความรับผิดชอบที่อยู่บริเวณใกล้เคียงเหตุแผ่นดินไหว ประกอบด้วย เขื่อนแม่งัดสมบูรณ์ชล และเขื่อนแม่กวงอุดมธารา จ.เชียงใหม่, เขื่อนแม่สรวย จ.เชียงราย, เขื่อนกิ่วคอหมา และเขื่อนกิ่วลม จ.ลำปาง พบว่า ไม่ได้รับผลกระทบ
.
จากการตรวจสอบ “ค่าอัตราเร่งสูงสุด” ที่สถานีตรวจวัดแผ่นดินไหว พบว่ามีความเร่งสูงสุดที่ตรวจวัดได้มีค่าเท่ากับ 0.00646g ซึ่งค่าอัตราเร่งสูงสุดที่ได้ออกแบบไว้ สามารถรองรับแผ่นดินไหวมีค่าไม่น้อยกว่า 0.2 g จึงไม่ส่งผลกระทบต่อความมั่นคงแข็งแรงของตัวเขื่อนทั้งขนาดใหญ่และขนาดกลาง
.
ทั้งนี้ กรมชลประทานได้ออกแบบเขื่อนทุกแห่ง ให้สามารถรองรับแรงสั่นสะเทือนจากแผ่นดินไหวไว้ด้วย “ค่าที่สูงสุดของความเสี่ยงในพื้นที่ประเทศไทย” และได้ดำเนินการตรวจสอบและติดตามข้อมูลทางสถิติของค่าความเร่งสูงสุดที่เกิดจากเหตุการณ์แผ่นดินไหวอยู่ตลอดเวลา ดังนั้น ขอให้ ปชช. ที่อาศัยอยู่ในพื้นที่ท้ายเขื่อนมีความมั่นใจและเชื่อมั่นในความปลอดภัยแข็งแรงของเขื่อน
Cr. กรมชลประทาน
#ไทยคู่ฟ้า#สื่อสารรัฐบาลไทย
-------------------
วันพุธที่ 31 สิงหาคม 2565
เลขานุการรัฐมนตรีว่าการกระทรวงอุตสาหกรรม เป็นประธานการประชุมเตรียมการ “รายการ คุยเรื่องบ้าน คุยเรื่องเมือง คุยทุกเรื่องกับรัฐมนตรี”
เลขานุการรัฐมนตรีว่าการกระทรวงอุตสาหกรรม เป็นประธานการประชุมเตรียมการ “รายการ คุยเรื่องบ้าน คุยเรื่องเมือง คุยทุกเรื่องกับรัฐมนตรี”
วันนี้ (31 สิงหาคม 2565) เวลา 10.00 น. นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม เป็นประธานการประชุม
เตรียมการ “รายการ คุยเรื่องบ้าน คุยเรื่องเมือง คุยทุกเรื่องกับรัฐมนตรี” โดยที่ประชุมได้การนำเสนอประเด็นโครงการพัฒนาอาชีพเสริม เพิ่มรายได้ให้ชุมชนดีพร้อม มาตรฐานมอก. มผช. มอก.s สินเชื่อต่างๆ ประชาชนได้อะไรจากการทำเหมืองแร่โปรแตช อ้อยและน้ำตาลทราย เพื่อไปนำเสนอในรายการ คุยเรื่องบ้าน คุยเรื่องเมือง คุยทุกเรื่องกับรัฐมนตรี ในวันที่ 10 กันยายน 2565 ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
วันพฤหัสบดีที่ 20 ตุลาคม 2565
สธ. ชี้แนวโน้มฝุ่น PM 2.5 เพิ่ม แนะตรวจสอบคุณภาพอากาศ ที่เว็บไซต์ air4thai.pcd.go.th ก่อนออกจากบ้าน
.....
กระทรวงสาธารณสุข เผยขณะนี้หลายพื้นที่มีรายงานค่าฝุ่นละอองขนาดเล็กไม่เกิน 2.5 ไมโครกรัม หรือฝุ่น PM 2.5 เพิ่มขึ้น โดยเฉพาะในพื้นที่กทม. พบค่าฝุ่นในระดับสีส้ม คุณภาพอากาศเริ่มมีผลกระทบต่อสุขภาพหลายพื้นที่ ดังนั้น ขอให้ประชาชนตรวจสอบสถานการณ์ฝุ่นก่อนออกนอกบ้านจากเว็บไซต์ air4thai.pcd.go.th หรือแอปพลิเคชัน “Air4Thai” ของกรมควบคุมมลพิษ ซึ่งจะระบุค่าดัชนีคุณภาพอากาศ พร้อมระดับสี และคำแนะนำในการปฏิบัติตัว
.
- สีฟ้า ค่าฝุ่น PM 2.5 : 0 - 25 มคก./ลบ.ม. คุณภาพอากาศอยู่ในระดับดีมาก เหมาะสำหรับกิจกรรมกลางแจ้งและการท่องเที่ยว
.
- สีเขียว : 26 - 37 มคก./ลบ.ม. คุณภาพอากาศระดับดี สามารถทำกิจกรรมกลางแจ้งและการท่องเที่ยวได้ตามปกติ
.
- สีเหลือง : 38 - 50 มคก./ลบ.ม. คุณภาพอากาศระดับปานกลาง สามารถทำกิจกรรมกลางแจ้งได้ตามปกติ ส่วนผู้ที่ต้องดูแลสุขภาพเป็นพิเศษ หากมีอาการ ไอ หายใจลำบาก ระคายเคืองตา ควรลดระยะเวลาการทำกิจกรรมกลางแจ้ง
.
- สีส้ม : 51 - 90 มคก./ลบ.ม. คุณภาพอากาศเริ่มมีผลกระทบต่อสุขภาพ ควรลดเวลากิจกรรมกลางแจ้ง หรือใช้อุปกรณ์ป้องกันตนเองหากมีความจำเป็น หากมีอาการทางสุขภาพควรปรึกษาแพทย์
.
- สีแดง : ค่าฝุ่น PM 2.5 ตั้งแต่ 91 มคก./ลบ.ม.ขึ้นไป คุณภาพอากาศอยู่ในระดับที่มีผลกระทบต่อสุขภาพ ทุกคนควรหลีกเลี่ยงกิจกรรมกลางแจ้ง หรือใช้อุปกรณ์ป้องกันตนเองหากมีความจำเป็น และหากมีอาการทางสุขภาพควรปรึกษาแพทย์
.
นอกจากการดูแลสุขภาพร่างกายให้แข็งแรง พักผ่อนให้เพียงพอแล้ว ควรช่วยกันลดการสร้างมลพิษทางอากาศ เช่น การใช้เตาถ่าน การจุดธูปเทียน การเผาขยะ เป็นต้น
#ไทยคู่ฟ้า #สื่อสารรัฐบาลไทย
-------------------
วันพุธที่ 12 ตุลาคม 2565
SME D Bank ช่วยเหลือเอสเอ็มอีเต็มสูบ 9 เดือน เติมทุนแซงทั้งปี 64 ประกาศเดินหน้าต่อเนื่อง รวมตลอดปี พาเข้าถึงแหล่งทุนทะลุ 66,000 ลบ.
SME D Bank เผยผลการดำเนินงาน 9 เดือนปี 65 ช่วยเหลือเอสเอ็มอีเข้าถึงแหล่งทุนกว่า 51,000 ล้านบาท มากกว่าตลอดทั้งปี 64 ที่ผ่านมา เติบโตกว่า 100% ประกาศเดินหน้าต่อเนื่อง ทั้งปีไม่ต่ำกว่า 66,000 ล้านบาท
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากความมุ่งมั่น ทุ่มเทของคณะกรรมการ ผู้บริหาร และพนักงาน SME D Bank ทุกคนที่รวมพลังเป็นหนึ่งเดียวเพื่อช่วยเหลือเอสเอ็มอี ส่งผลให้การดำเนินงานในช่วง 9 เดือนของปีนี้ (ม.ค.-ก.ย.65) สามารถพาเอสเอ็มอีเข้าถึงแหล่งทุนรวมกว่า 51,000 ล้านบาท สูงกว่าตลอดทั้งปี 2564 ที่ผ่านมา ซึ่งมียอดรวม 49,331 ล้านบาท หรือเติบโตกว่า 100%
ยอดดังกล่าว นับเป็นการสร้างสถิติใหม่สูงที่สุดตั้งแต่ก่อตั้งธนาคารมาในรอบ 20 ปี ก่อประโยชน์ต่อประเทศ ช่วยสร้างเงินหมุนเวียนในระบบเศรษฐกิจกว่า 233,580 ล้านบาท รักษาการจ้างงานในระบบเศรษฐกิจ 201,000 ราย
ความสำเร็จที่เกิดขึ้นมาจากปัจจัยสำคัญ SME D Bank มีผลิตภัณฑ์สินเชื่อตอบโจทย์เอสเอ็มอี ทำงานร่วมกับหน่วยงานพันธมิตรอย่างใกล้ชิด รวมถึง ปรับปรุงหลักเกณฑ์อนุมัติสินเชื่อสอดคล้องเหมาะสมกับสถานการณ์จริง โดยจะพิจารณาจากความสามารถในการดำเนินธุรกิจก่อนเกิดสถานการณ์โควิด-19 เอื้อให้เอสเอ็มอีเข้าถึงแหล่งเงินทุนได้ อีกทั้ง ขยายวงเงินให้กู้ต่อราย จากเดิมสูงสุด 15 ล้านบาท เป็น 50 ล้านบาท ประกอบกับเมื่อโควิด-19 คลี่คลาย การจับจ่ายในประเทศฟื้นตัว นักท่องเที่ยวเพิ่มจำนวนมากขึ้น ทำให้เอสเอ็มอีต้องการเงินทุน เพื่อเดินหน้าธุรกิจเต็มที่อีกครั้ง
สำหรับช่วงไตรมาสสุดท้าย SME D Bank ยังคงมุ่งมั่นทุ่มเทช่วยเหลือเอสเอ็มอีเต็มที่ ตั้งเป้าตลอดปีนี้ พาเข้าถึงแหล่งทุน รวมไม่น้อยกว่า 66,000 ล้านบาท ควบคู่กับช่วยเหลือด้านงานพัฒนาครบวงจร สนับสนุนให้เติบโตเข้มแข็งยั่งยืน
ทั้งนี้ SME D Bank สามารถสร้างสถิติใหม่ สนับสนุนเอสเอ็มอีเข้าถึงแหล่งทุนสูงสุดนับแต่ก่อตั้งธนาคาร ต่อเนื่อง 5 ปีซ้อน ได้แก่ ปี 2561 จำนวน 37,171 ล้านบาท ปี 2562 จำนวน 38,404 ล้านบาท ปี 2563 จำนวน 42,417 ล้านบาท ปี 2564 จำนวน 49,331 ล้านบาท และปี 2565 (9 เดือน) จำนวนกว่า 51,000 ล้านบาท
ขณะเดียวกัน ยังสนับสนุนด้าน “การพัฒนา” เพิ่มขีดความสามารถให้เอสเอ็มอีควบคู่กับด้านการเงินเสมอ เช่น สัมมนาอบรมความรู้ ทั้งออฟไลน์และออนไลน์ เพิ่มช่องทางการขาย ขยายตลาด จับคู่ธุรกิจ พาเข้าถึงโครงการจัดซื้อจัดจ้างภาครัฐ และร่วมกับหน่วยงานพันธมิตร ทั้งภาครัฐและเอกชนกว่า 30 หน่วยงาน ให้คำปรึกษาธุรกิจฟรี ในโครงการ “SME D Coach” เป็นต้น โดย 9 เดือนที่ผ่านมาของปีนี้ สนับสนุนผู้ประกอบการเอสเอ็มอี เข้าถึงบริการและได้รับประโยชน์กว่า 16,000 ราย
วันจันทร์ที่ 10 ตุลาคม 2565
"พล.อ.ประยุทธ์" ไม่นิ่งนอนใจ ระดมมาตรการป้องกันภัยสถานศึกษาทุกระดับ  มอบ "ตรีนุช" เดินหน้าให้อาชีวะติดตั้ง "ประตู-หน้าต่างนิรภัยศูนย์เด็กเล็ก" สังกัดสพฐ. และกระทรวงมหาดไทย  ทั่วประ
"พล.อ.ประยุทธ์" ไม่นิ่งนอนใจ ระดมมาตรการป้องกันภัยสถานศึกษาทุกระดับ  มอบ "ตรีนุช" เดินหน้าให้อาชีวะติดตั้ง "ประตู-หน้าต่างนิรภัยศูนย์เด็กเล็ก" สังกัดสพฐ. และกระทรวงมหาดไทย  ทั่วประเทศ
วันที่ 10 ตุลาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า น.ส.ตรีนุช เทียนทอง รัฐมนตรีว่าการกระทรวงศึกษาธิการ เร่งดำเนินการตามนโยบายเร่งด่วน ของ พล.อประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในการหามาตรการป้องกันและเฝ้าระวังเหตุร้ายภายในพื้นที่ศูนย์พัฒนาเด็กเล็กและโรงเรียนสอนเด็กปฐมวัย ในสังกัดสำนักงานคณะกรรมการการศึกษาขั้นพื้นฐาน (สพฐ.) และกระทรวงมหาดไทยทั่วประเทศ
น.ส. ทิพานัน กล่าวว่า กระทรวงศึกษาได้ให้สำนักงานคณะกรรมการการอาชีวศึกษา (สอศ.) ติดตั้งระบบประตูป้องกันภัยให้ศูนย์พัฒนาเด็กเล็กสังกัดและโรงเรียนสอนเด็กปฐมวัย ในสังกัดสำนักงานคณะกรรมการการศึกษาขั้นพื้นฐาน (สพฐ.) และกระทรวงมหาดไทยทั่วประเทศ เพื่อคัดกรองบุคคลแปลกหน้าเข้า-ออกในพื้นที่ โดยให้ผู้อำนวยการวิทยาลัยเทคนิคและอาชีวะ ในสังกัดทุกจังหวัดทั่วประเทศ ประสานกับหน่วยการจัดการศึกษาปฐมวัยในจังหวัด สังกัด สพฐ. เทศบาล องค์กรบริหารส่วนจังหวัด องค์กรบริหารส่วนตำบล และเอกชน สำรวจความต้องการจัดตั้งระบบป้องกันภัย ตามบริบทของแต่ละพื้นที่ โดยให้สาขาวิชาที่เกี่ยวข้อง อาทิ ช่างเชื่อม ช่างก่อสร้าง ช่างอิเล็กทรอนิกส์ ช่างเมคคาทรอนิกส์ และช่างไฟฟ้า จัดทำและติดตั้งระบบป้องกันภัย
น.ส.ทิพานัน กล่าวว่า เบื้องต้น ได้ประสานให้วิทยาลัยเทคนิคนครราชสีมา เป็นจังหวัดต้นแบบนำร่องเพื่อใช้ทั่วประเทศ ในการออกแบบทดลองระบบป้องกันภัยให้กับนักเรียนเด็กเล็ก โดยมุ่งหวังเป็น ประตู-หน้าต่างนิรภัยศูนย์เด็กเล็กแบบครบวงจร ทั่งคุณภาพและความแข็งแรงมีระบบเตือนภัยภายใน พร้อมกับมีกล้องตรวจจับพฤติกรรมเสี่ยงและเตือนไปยังเจ้าหน้าที่ตำรวจได้ทันที ซึ่งนายธนภัทร แสงจันทร์ ผู้อำนวยการวิทยาลัยเทคนิคนครราชสีมา ได้เร่งดำเนินการออกแบบและจัดหาอุปกรณ์ในการดำเนินการ และคาดว่าต้นแบบจะออกมาให้ได้ภายในสัปดาห์หน้า
น.ส.ทิพานัน กล่าวอีกว่า รัฐบาลไม่นิ่งนอนใจ โดยนายกรัฐมนตรี ได้เตรียมระดมมาตรการเพื่อออกแบบให้สถานศึกษามีความปลอดภัยในทุกระดับ โดยเฉพาะกำลังพิจารณาแนวทางในการติดตั้งสัญญาณ SOS ขอความช่วยเหลือไปยังสถานีตำรวจในพื้นที่ เพื่อให้ได้รับการช่วยเหลือได้อย่างทันท่วงที รวมทั้งเน้นย้ำการซักซ้อมวิธีการเอาตัวรอดจากการเผชิญเหตุร้าย เพื่อให้บุคลากรทางการศึกษา และนักเรียนมีทักษะสามารถปฏิบัติตามวิธีการที่ถูกต้อง เพื่อลดการสูญเสีย
วันพุธที่ 14 กันยายน 2565
รัฐบาลเดินหน้าความร่วมมือเศรษฐกิจสามฝ่าย-โครงการเมืองยางพาราและอุตสาหกรรมยาง ประชุมอินโด-มาเลย์-ไทย (IMT-GT) 16 ก.ย.นี้
รัฐบาลเดินหน้าความร่วมมือเศรษฐกิจสามฝ่าย-โครงการเมืองยางพาราและอุตสาหกรรมยาง ประชุมอินโด-มาเลย์-ไทย (IMT-GT) 16 ก.ย.นี้
วันนี้ (14 กันยายน 2565) นางสาวรัช ธนาดิเรก รองโฆษกประจำสำนักนายกรัฐมนตรี เปิดเผยว่า ในวันที่ 16 ก.ย. 65 ประเทศไทยจะเป็นเจ้าภาพการประชุมระดับรัฐมนตรี ครั้งที่ 28 แผนงานการพัฒนาเขตเศรษฐกิจสามฝ่ายอินโดนีเซีย-มาเลเซีย-ไทย (Idonesia-Malaysia-Thailand Growth Triangle: IMT-GT) ที่จังหวัดภูเก็ต ซึ่งประเทศไทยได้เข้าร่วมเป็นสมาชิกตั้งแต่ปี 2536 มีวัตถุประสงค์เพื่อลดความเหลื่อมล้ำโดยใช้ประโยชน์จากจุดแข็งของแต่ละประเทศมาส่งเสริมเกื้อกูลกัน ครอบคลุมพื้นที่ 14 จังหวัดภาคใต้ของไทย 11 รัฐทางเหนือและตะวันตกของมาเลเซีย และ 10 จังหวัดบนเกาะสุมาตราของอินโดนีเซีย
การประชุมในวันที่ 16 ก.ย. นี้ จะมีการออกแถลงการณ์ร่วม เน้นย้ำถึงความร่วมมือในประเด็นต่างๆ ซึ่งคณะรัฐมนตรีได้พิจารณาเห็นชอบต่อร่างฯเมื่อวันที่ 14 ก.ย.ที่ผ่านมา โดยสาระครอบคลุม 1) การรับรองแผนดำเนินงานระยะห้าปีพ.ศ. 2566 - 2569 เพื่อเป็นแนวทางความร่วมมือในอีกห้าปีข้างหน้าประกอบด้วย การพัฒนาระเบียงเศรษฐกิจเพื่อการบูรณาการในระดับภูมิภาค การเจริญเติบโตที่ขับเคลื่อนโดยภาคเอกชน สามการเติบโตแบบครอบคลุม เป็นต้น 2) การเน้นย้ำความสำคัญของเครือข่ายมหาวิทยาลัยวิทยาลัยและการนำวิจัยมาใช้เพื่อขับเคลื่อนการพัฒนาอนุภูมิภาค 3) ขับเคลื่อนความสัมพันธ์ในระดับจังหวัดให้การดำเนินงานแผนการโครงการเกิดเป็นรูปธรรมสร้างประโยชน์สูงสุดต่อชุมชนท้องถิ่น และ 4) เพิ่มรัฐปะหัง รัฐตรังกานู และรัฐยะโฮร์เป็นสมาชิกใหม่ของแผนงานฯ
มากไปกว่านั้น ในการประชุม จะมีการลงนามร่างบันทึกความเข้าใจ (MOU) โครงการเมืองยางพารา โดยขอบเขตความร่วมมือ ประกอบด้วย 1) เสนอแนะนโยบายและทิศทางในการขับเคลื่อนความร่วมมือเกี่ยวกับการผลิตยางและอุตสาหกรรมยาง 2) ส่งเสริมการใช้ผลิตภัณฑ์ในประเทศไทยมากขึ้น 3) ส่งเสริมการค้าและการลงทุนของผลิตภัณฑ์จากเมืองยางพาราและอุตสาหกรรมที่เกี่ยวข้องกับยางพารา 4) ฝึกอบรมและพัฒนาความสามารถของเมืองยางพารา และ 5) ส่งเสริมและสร้างการทดสอบผลิตภัณฑ์ การวิจัย และพัฒนาของกลุ่มประเทศสมาชิก
นางสาวรัชดา กล่าวต่อว่า ผลจากการเดินหน้าเศรษฐกิจสามฝ่าย จะช่วยสร้างความเชื่อมั่นแก่นักลงทุนต่างประเทศในอุตสาหกรรมเป้าหมายในเขตพัฒนาเศรษฐกิจพิเศษ เช่น อุตสาหกรรมยางพารา ปาล์มน้ำมัน และฮาลาล รวมทั้งเปิดโอกาสแก่นักลงทุนไทยในการเข้าไปลงทุนในประเทศเพื่อนบ้านในกิจการที่มีศักยภาพ มากไปกว่านั้นทั้งสามประเทศจะร่วมกันจัดทำแนวทางปฎิบัติสำหรับธุรกิจท่องเที่ยว เพื่อส่งเสริมให้ IMT-GT เป็นอนุภูมิภาคการท่องเที่ยวที่ปลอดภัย การส่งเสริมการใช้ประโยชน์จากเทคโนโลยีดิจิตอล โดยเร่งรัดความร่วมมือด้านระบบพาณิชอิเล็กทรอนิกส์ เป็นต้น
.............................
วันอังคารที่ 25 ตุลาคม 2565
กรมการขนส่งทางราง ร่วมกับ JICA ลงพื้นที่สังเกตการณ์การสำรวจการเดินทาง
เพื่อพัฒนาแบบจำลองการคาดการณ์ความต้องการเดินทางด้วยระบบราง (Railway Demand Forecast Model)
กรมการขนส่งทางราง (ขร.) กระทรวงคมนาคม และองค์กรความร่วมมือระหว่างประเทศของญี่ปุ่น (Japan International Cooperation Agency : JICA) ลงพื้นที่ลงพื้นที่ที่สถานีจรัญฯ 13 ของรถไฟฟ้า MRT สายสีน้ำเงิน เพื่อสังเกตการณ์ การสำรวจเส้นทางเลือกการเดินทางด้วยรถไฟและการสำรวจการเข้าถึงสถานี (Rail Route Choice Survey and Station Access Survey) ซึ่งเป็นส่วนหนึ่งของโครงการศึกษาเพื่อพัฒนาแบบจำลองการคาดการณ์ความต้องการเดินทางด้วยระบบรางและการพัฒนาโครงข่ายระบบขนส่งมวลชนทางรางในเขตกรุงเทพมหานครและปริมณฑล (พื้นที่ต่อเนื่อง) ระยะที่ 2 หรือ M-MAP2
สำหรับการลงพื้นที่ในครั้งนี้เป็นการสำรวจผู้โดยสารที่มาใช้บริการที่สถานี สำรวจการเลือกใช้เส้นทางรถไฟฟ้า และการสำรวจการเลือกรูปแบบการเดินทางหลัก (Main Mode Choice Survey) โดยกลุ่มเป้าหมายได้แก่ ประชาชน ที่มารอใช้รถโดยสารประจำทาง ห้างสรรพสินค้า ร้านค้า สถานศึกษา สถานที่ราชการ เป็นต้น รวมทั้ง ได้ลงพื้นที่ที่สถานีขนส่งผู้โดยสารกรุงเทพฯ สายใต้ เพื่อเก็บข้อมูลการสำรวจการเข้าถึงศูนย์การเดินทาง (Transport Hub Access Survey) ซึ่งเป็นการสัมภาษณ์ผู้โดยสารที่มาใช้บริการของสถานีที่เป็นศูนย์การเดินทาง โดยหัวข้อการสัมภาษณ์จะเป็นเรื่องของทัศนะคติต่อการให้บริการระบบขนส่งสาธารณะ ลักษณะการเลือกเส้นทางสายรถไฟฟ้า การเข้าถึงสถานีรถไฟฟ้า ผลกระทบต่อการเดินทางในช่วงของการแพร่ระบาดของ COVID-19 และปัจจัยที่ส่งผลต่อการเดิน/ปั่นจักรยานมายังสถานี
สำหรับข้อมูลที่ได้จากการสำรวจจะถูกนำไปใช้เพื่อพัฒนาแบบจำลองการคาดการณ์ความต้องการเดินทางด้วยระบบราง (Railway Demand Forecast Model) ซึ่งเป็นแบบจำลองแบบใหม่ที่ออกแบบมาเพื่อการวางแผนแม่บทระบบขนส่งมวลชนทางรางโดยเฉพาะ รวมถึงไว้เพื่อทดสอบนโยบายต่าง ๆ ของกรมการขนส่งทางราง คาดว่าจะดำเนินการแล้วเสร็จตามที่วางแผนไว้ในสิ้นเดือนตุลาคม 2565 - ต้นเดือนพฤศจิกายน 2565
วันอังคารที่ 27 กันยายน 2565
กห.ยัน ทหารทุกเหล่าทัพ พร้อมหนุนเสริมรัฐบาล รับมือ “ พายุโนรู” ย้ำให้อยู่ช่วยประชาชนในพื้นที่จนกว่าน้ำลด
โฆษก กห. เปิดเผยว่า กห. โดยทุกเหล่าทัพ ที่มีหน่วยทหารในพื้นที่ 25 จว.ที่ประสบอุทกภัย ยังคงกำลังพล เครื่องมือช่าง ทำงานร่วมกับจิตอาสาและหน่วยงานในพื้นที่ ให้การช่วยเหลือประชาชนในพื้นที่น้ำท่วมอย่างต่อเนื่องมา
โดยเฉพาะ การเร่งช่วยกันบรรจุกระสอบทรายจัดทำคันกั้นน้ำในพื้นที่เศรษฐกิจและชุมชน การเบี่ยงทางน้ำและการเร่งระบายน้ำออกจากพื้นที่ รวมทั้งการอพยพประชาชนออกจากพื้นที่ การอำนวยความสะดวกการสัญจรและการแจกจ่ายสิ่งของบรรเทาทุกข์แก่ประชาชนที่ยังอยู่ในพื้นที่
พล.อ.ประยุทธ์ จันทร์โอชา รมว.กห. ได้ย้ำสั่งการให้ทุกเหล่าทัพ เตรียมกำลังและเครื่องมือช่าง พร้อมหนุนเสริมให้การช่วยเหลือทุกจังหวัด รับมือกับ “พายุโนรู” โดยให้ติดตามสถานการณ์ แจ้งเตือนประชาชนให้ทันเหตุการณ์และเข้าไปช่วยเหลือให้ทั่วถึงไม่ซ้ำซ้อน พร้อมย้ำให้อยู่กับประชาชนในพื้นที่จนกว่าสถานการณ์จะคลี่คลาย
สำหรับในพื้นที่ กทม.และ จว.ปริมณฑล หน่วยทหารจากทุกเหล่าทัพ ยังคงสนับสนุน กทม.และจว.ปริมณฑลอย่างต่อเนื่อง โดยเฉพาะการเตรียมรับมือจากมวลน้ำท้ายเขื่อนเจ้าพระยาที่เอ่อล้นมากขึ้น จากปรับการระบายน้ำ โดยอยู่ระหว่างเร่งกรอกกระสอบทรายเสริมความแกร่งคันกั้นน้ำริมเจ้าพระยา การเร่งดูดและผลักดันน้ำออกจากพื้นที่เก็บกักน้ำและคูคลอง รวมทั้งการกำจัดขยะวัชพืชและสิ่งกีดขวางทางน้ำจำนวนมากในลำน้ำสายหลักและรอง ซึ่งเป็นปัญหาสำคัญของการระบายน้ำ
วันศุกร์ที่ 7 ตุลาคม 2565
รมว.แรงงาน เป็นห่วงแรงงาน ดัน “โรงงานสีขาว” และ “มยส.” แก้ปัญหายาเสพติดในสถานประกอบกิจการ
รมว.แรงงาน ห่วงแรงงานในสถานประกอบกิจการ ผลักดันโครงการ “โรงงานสีขาว” และ มาตรฐานการป้องกันและแก้ไขปัญหายาเสพติดในสถานประกอบกิจการ (มยส.) เสริมสร้างสถานประกอบกิจการให้มีระบบการป้องกันและแก้ไขปัญหายาเสพติดอย่างมีประสิทธิภาพและยั่งยืน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่าสถานการณ์ปัญหายาเสพติดเป็นปัญหาที่สำคัญของชาติซึ่งนับวันยิ่งทวีความรุนแรงมากยิ่งขึ้น ก่อให้เกิดความเสียหายต่างๆต่อชีวิตผู้เสพ ครอบครัว สังคม และประเทศชาติอย่างมหาศาล โดยพบว่ากลุ่มผู้เสพยาเสพติดส่วนใหญ่นั้นมีช่วงอายุระหว่าง15 – 50 ปี ซึ่งอยู่ในวัยกำลังแรงงาน ถือเป็นกลุ่มแรงงานที่สำคัญในการขับเคลื่อนประเทศชาติ หากสูญเสียกลุ่มแรงงานเหล่านี้จากยาเสพติด ก็อาจจะส่งผลกระทบต่อสังคม และเศรษฐกิจของประเทศชาติ รัฐบาลภายใต้การนำของพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พลเอกประวิตร วงษ์สุวรรณ รองนายกรัฐมนตรีที่กำกับดูแลกระทรวงแรงงาน ได้ให้ความสำคัญต่อการหยุดยั้งการแพร่ระบาดของปัญหายาเสพติด พร้อมทั้งห่วงใยคุณภาพชีวิตแรงงานที่อาจจะได้รับผลกระทบจากปัญหาดังกล่าว จึงได้สั่งการให้กระทรวงแรงงานเข้าไปดูแลกลุ่มผู้ใช้แรงงานในสถานประกอบกิจการให้ห่างไกลจากยาเสพติด ผมจึงได้มอบหมายให้กรมสวัสดิการและคุ้มครองแรงงาน ร่วมกับหน่วยงานที่เกี่ยวข้องลงพื้นที่ตรวจสถานประกอบกิจการ เพื่อค้นหาสารเสพติดและตรวจสุขภาวะทางอารมณ์ของลูกจ้าง ตามโครงการ “โรงงานสีขาว” และมาตรฐานการป้องกันและแก้ไขปัญหายาเสพติดในสถานประกอบกิจการ (มยส.) อย่างเข้มข้น เพื่อเสริมสร้างสถานประกอบกิจการให้มีระบบการป้องกัน และแก้ไขปัญหายาเสพติดอย่างมีประสิทธิภาพและยั่งยืน ทำให้แรงงานมีสุขภาพและคุณภาพชีวิตที่ดี
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า กรมฯได้ดำเนินการตามข้อสั่งการของรัฐมนตรีว่าการกระทรวงแรงงาน โดยได้มอบหมายให้สำนักงานสวัสดิการและคุ้มครองแรงงานจังหวัดทุกจังหวัด และสำนักงานสวัสดิการและคุ้มครองแรงงานกรุงเทพมหานครทุกพื้นที่ ผลักดันโครงการ “โรงงานสีขาว” และมาตรฐานการป้องกันและแก้ไขปัญหายาเสพติดในสถานประกอบกิจการ (มยส.)ให้เป็นรูปธรรมมากยิ่งขึ้น สำหรับกรณีตรวจพบการใช้สารเสพติดของลูกจ้าง ขอให้นายจ้างส่งลูกจ้างเข้ารับการบำบัดรักษา และให้โอกาสลูกจ้างกลับเข้าทำงานเพื่อเริ่มต้นชีวิตใหม่ที่ดีขึ้นต่อไป ทั้งนี้ สามารถข้อมูลเพิ่มเติมได้ที่ กองสวัสดิการแรงงาน โทร. 0 2660 2177 หรือสำนักงานสวัสดิการและคุ้มครองแรงงานจังหวัดทุกจังหวัดหรือสำนักงานสวัสดิการและคุ้มครองแรงงานกรุงเทพมหานครทุกพื้นที่ หรือโทรสายด่วน 1506 กด 3 หรือ 1546
วันพุธที่ 19 ตุลาคม 2565
รัฐบาลมั่นใจ นิคมอุตสาหกรรมอยุธยาพร้อมรับมือสถานการณ์น้ำ
รัฐบาลมั่นใจ นิคมอุตสาหกรรมอยุธยาพร้อมรับมือสถานการณ์น้ำ
วันนี้ (19 ตุลาคม 2565) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ต่อข้อสั่งการที่พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้หน่วยงานที่เกี่ยวข้องเร่งสำรวจ ประเมินสถานการณ์ วางแผนแก้ไขต่อสถานการณ์น้ำท่วม ในพื้นที่จังหวัดพระนครศรีอยุธยา ซึ่งมีนิคมอุตสาหกรรมตั้งอยู่ 3 แห่ง ประกอบด้วย นิคมอุตสาหกรรมนครหลวง นิคมอุตสาหกรรมบางปะอิน และนิคมอุตสาหกรรมบ้านหว้า รวมถึงชุมชนรอบข้างนิคมฯ นั้น
รองโฆษกประจำสำนักนายกรัฐมนตรีกล่าวว่า การนิคมอุตสาหกรรมแห่งประเทศไทย (กนอ.) ได้รายงานสถานการณ์ปัจจุบัน และความพร้อมในการรับมือสถานการณ์น้ำของแต่ละนิคมอุตสาหกรรม อาทิ ระบบป้องกันน้ำท่วม เช่น คันป้องกันน้ำท่วม ระบบสูบน้ำ และพื้นที่รองรับน้ำภายในนิคมอุตสาหกรรมที่มั่นคงเพียงพอ ซึ่งให้ความเชื่อมั่นว่า ภาพรวมขณะนี้ยังสามารถรับมือและป้องกันสถานการณ์น้ำท่วมได้ เชื่อมั่นสถานการณ์จะเริ่มดีขึ้นตามลำดับ
ทั้งนี้ ปัจจุบันระดับน้ำตามจุดเฝ้าระวังต่าง ๆ เมื่อเทียบกับคันป้องกันน้ำท่วมของแต่ละนิคมอุตสาหกรรมแล้ว ยังอยู่ในระดับที่ห่างพอสมควร ถือว่าปลอดภัย มวลน้ำยังอยู่ภายนอกแนวคันป้องกันชั้นนอก (ถนนทางหลวง) ยังไม่ข้ามเข้ามายังคันป้องกันน้ำท่วมของพื้นที่นิคมอุตสาหกรรม ส่วนข้อกังวลของผู้ประกอบการในนิคมอุตสาหกรรม หากน้ำสูงขึ้นท่วมถนนภายนอกนิคมอุตสาหกรรมที่มีระดับต่ำกว่าแนวป้องกันน้ำท่วมนิคมอุตสาหกรรม ซึ่งอาจส่งผลกระทบต่อการเดินทางมาทำงานของคนงาน การขนส่งวัตถุดิบ สินค้านั้น ได้ขอให้หน่วยงานที่เกี่ยวข้องดำเนินการป้องกันเส้นทางสัญจรในพื้นที่ที่รับผิดชอบให้ด้วย เพื่อลดผลกระทบต่อประชาชนและผู้ประกอบการในพื้นที่ตามแนวทางการทำงานของรัฐบาล
“นายกรัฐมนตรีห่วงใยต่อสถานการณ์น้ำทั่วประเทศ โดยสั่งการให้ทุกหน่วยงานที่เกี่ยวข้องเร่งสำรวจ ประเมินสถานการณ์ วางแผนแก้ไขเป็นระยะ รวมทั้งให้บูรณาการการทำงานถึงการให้ความช่วยเหลือดูแลประชาชน รวมทั้งผู้ประกอบการไม่ให้เดือดร้อน” นางสาวรัชดาฯ กล่าว
วันจันทร์ที่ 31 ตุลาคม 2565
กระทรวงยุติธรรม โดยกรมคุ้มครองสิทธิและเสรีภาพ พร้อมขับเคลื่อนแผนสิทธิมนุษยชนแห่งชาติ ฉบับที่ ๕ เพื่อลดการละเมิดสิทธิมนุษยชน ทุกด้าน ทุกกลุ่ม
กระทรวงยุติธรรม โดยกรมคุ้มครองสิทธิและเสรีภาพ พร้อมขับเคลื่อนแผนสิทธิมนุษยชนแห่งชาติ ฉบับที่ ๕ เพื่อลดการละเมิดสิทธิมนุษยชน ทุกด้าน ทุกกลุ่ม
ในวันศุกร์ที่ ๒๘ ตุลาคม ๒๕๖๕ เวลา ๐๙.๓๐ น. นางพงษ์สวาท กายอรุณสุทธิ์ ปลัดกระทรวงยุติธรรม เป็นประธานการประชุมคณะอนุกรรมการประสานความร่วมมือด้านสิทธิมนุษยชนและขับเคลื่อนแผนสิทธิมนุษยชนแห่งชาติ ครั้งที่ ๑/๒๕๖๕ โดยมีนายเรืองศักดิ์ สุวารี อธิบดีกรมคุ้มครองสิทธิและเสรีภาพ นายเกิดโชค เกษมวงศ์จิตร รองอธิบดีกรมคุ้มครองสิทธิและเสรีภาพ นางบุญภาดา พึ่งบุญ ณ อยุธยา อรุณเบิกฟ้า ผู้อำนวยการกองยุทธศาสตร์และแผนสิทธิมนุษยชนแห่งชาติ นายณัฐพล ด่านจิตร์ตรง ผู้อำนวยการกองส่งเสริมสิทธิและเสรีภาพ พร้อมด้วยผู้แทนจากกระทรวงมหาดไทย กระทรวงคมนาคม สำนักงานอัยการสูงสุด และส่วนราชการที่เกี่ยวข้องกับแผนสิทธิมนุษยชนแห่งชาติ เข้าร่วมฯ ณ ห้องประชุมกระทรวงยุติธรรม ๑๐-๐๘ ชั้น ๑๐ อาคารกระทรวงยุติธรรม และผ่านระบบการประชุมทางไกล (Video Conference)
โดยที่ประชุมได้รับทราบผลการติดตามประเมินผลแผนสิทธิมนุษยชนแห่งชาติ ฉบับที่ ๔ ระยะครึ่งแผน รวมทั้งเห็นชอบแผนการขับเคลื่อนแผนสิทธิมนุษยชนแห่งชาติฉบับที่ ๕ ซึ่งอยู่ระหว่างการเสนอคณะรัฐมนตรีเพื่อพิจารณาให้ความเห็นชอบภายในเดือนพฤศจิกายน ๒๕๖๕ นี้
วันอังคารที่ 6 กันยายน 2565
รฟฟท. เผยตัวเลขผู้โดยสารรถไฟฟ้าสายสีแดงรวมมากกว่า 3 ล้านคน ตั้งแต่เปิดให้บริการเชิงพาณิชย์
รฟฟท. ผู้ให้บริการรถไฟฟ้าชานเมืองสายสีแดง เผยตัวเลขยอดผู้โดยสารเพิ่มขึ้นอย่างต่อเนื่องรวมมากกว่า 3 ล้านคน นับตั้งแต่เปิดให้บริการเชิงพาณิชย์เมื่อวันที่ 29 พฤศจิกายน 2564
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม หรือผู้ให้บริการรถไฟฟ้าชานเมืองสายสีแดงเปิดเผยว่า นับตั้งแต่รถไฟฟ้าชานเมืองสายสีแดงเปิดให้บริการเชิงพาณิชย์ เมื่อวันที่ 29 พฤศจิกายน 2564 จนถึงปัจจุบัน มีปริมาณผู้ใช้บริการรถไฟฟ้าชานเมืองสายสีแดงเพิ่มสูงขึ้นอย่างต่อเนื่อง ตลอดระยะเวลากว่า 10 เดือนที่ผ่านมา มีปริมาณผู้โดยสารรวมสูงถึง 3,277,824 คน และมีผลการสำรวจความพึงพอใจจากผู้ใช้บริการในด้านต่าง ๆ อยู่ในระดับพึงพอใจมาก ซึ่งแสดงให้เห็นว่าผู้โดยสารมีความเชื่อมั่นต่อการให้บริการรถไฟฟ้าชานเมืองสายสีแดงมากยิ่งขึ้น บริษัทฯได้ดำเนินนโยบาย มาตรการต่างๆที่เป็นการยกระดับการให้บริการ โดยมีสถิติความตรงต่อเวลา ความน่าเชื่อถือ และความพร้อมของขบวนรถไฟฟ้าชานเมืองสายสีแดงตั้งแต่เปิดให้บริการเชิงพาณิชย์อยู่ที่ 99.45% , 99.52% และ 100% ตามลำดับ รวมถึงมีการรักษาความปลอดภัยในทุกพื้นที่ อีกทั้งล่าสุดเมื่อเดือนเมษายน 2565 ที่ผ่านมา บริษัทได้ผ่านการรับรองมาตรฐาน ISO 9001 : 2015 ในขอบเขตการปฏิบัติการเดินรถไฟฟ้า ความปลอดภัย และวิศวกรรมซ่อมบำรุง จากหน่วยรับรอง Bureau Veritas (BV) ซึ่งเป็นองค์กรที่ให้บริการด้านการตรวจประเมินและออกใบรับรองในด้านคุณภาพ อาชีวอนามัยและความปลอดภัยในระดับโลก
ทั้งนี้เชื่อมั่นว่าด้วยมาตรฐานระดับสากลที่บริษัทนำมาใช้ขับเคลื่อนองค์กรในทุกมิติ จะส่งผลให้สามารถยกระดับการให้บริการแก่ผู้โดยสารได้อย่างมีประสิทธิภาพสูงสุด รวมถึงบริษัทยังคงมุ่งมั่นพัฒนาองค์กรให้มีคุณภาพ เพื่อตอบแทนความเชื่อมั่นที่ผู้โดยสารได้ให้ความไว้วางใจด้วยดีเสมอมา
หากมีข้อสงสัยสามารถติดต่อสอบถามรายละเอียดข้อมูลเพิ่มเติมได้ที่ส่วนบริการลูกค้า 1690 ตลอด 24 ชั่วโมง รถไฟฟ้าสายสีแดง ยกระดับคุณภาพชีวิตชานเมือง
วันเสาร์ที่ 8 ตุลาคม 2565
พระบาทสมเด็จพระเจ้าอยู่หัว ทรงพระกรุณาโปรดเกล้า ฯ พระราชทานน้ำหลวงอาบศพผู้เสียชีวิตจากเหตุการณ์ทำร้ายเด็กและประชาชนที่ศูนย์พัฒนาเด็กเล็กองค์การบริหารส่วนตำบลอุทัยสวรรค์ อ.นากลาง จ.
พระบาทสมเด็จพระเจ้าอยู่หัว ทรงพระกรุณาโปรดเกล้า ฯ พระราชทานน้ำหลวงอาบศพผู้เสียชีวิตจากเหตุการณ์ทำร้ายเด็กและประชาชนที่ศูนย์พัฒนาเด็กเล็กองค์การบริหารส่วนตำบลอุทัยสวรรค์ อ.นากลาง จ.หนองบัวลำภู
วันที่ 8 ตุลาคม 2565 เวลา 16.00 น. ที่วัดศรีอุทัย ตำบลอุทัยสวรรค์ อำเภอนากลาง จังหวัดหนองบัวลำภู พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานน้ำหลวงอาบศพผู้เสียชีวิตจากเหตุการณ์ทำร้ายเด็กและประชาชนที่ศูนย์พัฒนาเด็กเล็กองค์การบริหารส่วนตำบลอุทัยสวรรค์ อ.นากลาง จ.หนองบัวลำภูโดยมี นายสุทธิพงษ์ จุลเจริญ ปลัดกระทรวงมหาดไทย เป็นประธานในพิธี
จากนั้น ในเวลา 16.30 น. พระบาทสมเด็จพระเจ้าอยู่หัว ทรงพระกรุณาโปรดเกล้าฯให้ นายสุทธิพงษ์ จุลเจริญ ปลัดกระทรวงมหาดไทย เชิญพวงมาลาหลวง พวงมาลาของสมเด็จพระนางเจ้า ฯ พระบรมราชินี และพระบรมวงศานุวงศ์ ไปวางที่หน้าหีบศพ
และในเวลา 16.50 น. นายสุทธิพงษ์ จุลเจริญ ปลัดกระทรวงมหาดไทย เป็นประธานในพิธีบำเพ็ญกุศลสวดพระอภิธรรมศพ โดยมี ดร. วันดี กุญชรยาคง จุลเจริญ นายกสมาคมแม่บ้านมหาดไทย หัวหน้าส่วนราชการ นายอำเภอ ข้าราชการ กำนัน ผู้ใหญ่บ้าน ผู้บริหารองค์กรปกครองส่วนท้องถิ่น และประชาชนในพื้นที่ ร่วมในพิธี
นายสุทธิพงษ์ จุลเจริญ ปลัดกระทรวงมหาดไทย กล่าวว่า พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี ทรงห่วงใยและทรงเสียพระราชหฤทัยต่อเหตุการณ์ทำร้ายเด็กและประชาชนที่ศูนย์พัฒนาเด็กเล็กองค์การบริหารส่วนตำบลอุทัยสวรรค์ อำเภอนากลาง จังหวัดหนองบัวลำภู เมื่อวันที่ 6 ตุลาคม 2565 ซึ่งทำให้มีผู้บาดเจ็บและเสียชีวิต ทั้งเด็กและผู้ใหญ่ ทรงรับทราบและทรงเข้าพระราชหฤทัยถึงความทุกข์ของครอบครัวผู้สูญเสีย ดังที่ปรากฏเป็นที่ประจักษ์ของพวกเราคนไทยทุกคนเมื่อค่ำคืนที่ผ่านมา พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี เสด็จพระราชดำเนินมายังโรงพยาบาลหนองบัวลำภู จังหวัดหนองบัวลำภู และพระราชทานกระเช้าแก่นายสุวิทย์ จันทร์หวร รองผู้ว่าราชการจังหวัดหนองบัวลำภู รักษาราชการแทนผู้ว่าราชการจังหวัดหนองบัวลำภู เป็นส่วนรวมเพื่อเชิญไปมอบแก่ผู้บาดเจ็บทุกคนจากเหตุการณ์ดังกล่าว จากนั้น เสด็จพระราชดำเนินไปทรงเยี่ยมและพระราชทานกำลังใจแก่ครอบครัวผู้เสียชีวิต ณ ห้องโถงโรงพยาบาลหนองบัวลำภู แล้วเสด็จพระราชดำเนินไปยังตึกศัลยกรรมและตึกผ่าตัด เพื่อทรงเยี่ยมผู้บาดเจ็บจากเหตุการณ์ ฯ ทรงซักถามถึงอาการผู้บาดเจ็บด้วยความสนพระราชหฤทัย พร้อมทั้งพระราชทานกำลังใจแก่ผู้บาดเจ็บและครอบครัว แล้วเสด็จพระราชดำเนินไปยังโรงพยาบาลอุดรธานี จังหวัดอุดรธานี ไปทรงเยี่ยมและพระราชทานกระเช้าของเยี่ยมแก่ครอบครัวของผู้บาดเจ็บ
"ในการนี้ ทรงพระกรุณาโปรดเกล้าโปรดกระหม่อมรับผู้บาดเจ็บไว้เป็นคนไข้ในพระบรมราชานุเคราะห์ และทรงพระกรุณาโปรดเกล้าโปรดกระหม่อมรับศพผู้เสียชีวิตไว้ในพระบรมราชานุเคราะห์ และพระราชทานเพลิงศพเป็นกรณีพิเศษด้วย นอกจากนี้ พระบาทสมเด็จพระเจ้าอยู่หัวทรงมีพระมหากรุณาธิคุณพระราชทานให้ตั้งโรงครัวพระราชทานประกอบอาหาร เพื่อรับรองให้แก่ผู้มาร่วมงานทั้ง 3 วันด้วย" นายสุทธิพงษ์ฯ กล่าวในช่วงท้าย
ทั้งนี้ ภายหลังจากเสร็จพิธี นายสุทธิพงษ์ จุลเจริญ ปลัดกระทรวงมหาดไทย พร้อมด้วย ดร.วันดี กุญชรยาคง จุลเจริญ นายกสมาคมแม่บ้านมหาดไทย ได้พบปะให้กำลังใจครอบครัวผู้สูญเสีย และตรวจเยี่ยมหน่วยบริการของเจ้าหน้าที่ผู้ปฏิบัติงาน อาทิ หน่วยแพทย์จากสำนักงานสาธารณสุขจังหวัดหนองบัวลำภู โรงครัวพระราชทาน รวมทั้งพบปะเยี่ยมเยียนประชาชนผู้มาร่วมพิธีบริเวณวัดศรีอุทัย
วันจันทร์ที่ 26 กันยายน 2565
รมว.สุชาติ ส่ง ‘ที่ปรึกษารัฐมนตรี’มอบเข็มเชิดชูเกียรติและใบประกาศเกียรติคุณให้แก่อาสาสมัครแรงงานดีเด่น จ.เพชรบุรีและสมุทรสงคราม
รมว.สุชาติ ส่ง ‘ที่ปรึกษารัฐมนตรี’มอบเข็มเชิดชูเกียรติและใบประกาศเกียรติคุณให้แก่อาสาสมัครแรงงานดีเด่น จ.เพชรบุรีและสมุทรสงคราม
วันที่26กันยายน2565นายสุชาติชมกลิ่นรัฐมนตรีว่าการกระทรวงแรงงานมอบหมายให้นางธิวัลรัตน์อังกินันทน์ที่ปรึกษารัฐมนตรีว่าการกระทรวงแรงงานเป็นประธานในพิธีมอบเข็มเชิดชูเกียรติและใบประกาศเกียรติคุณให้แก่อาสาสมัครแรงงานดีเด่นประจำปีงบประมาณ2565ของจังหวัดเพชรบุรีและจังหวัดสมุทรสงครามและเปิดการประชุม‘อาสาสมัครแรงงานระดับตำบลจังหวัดเพชรบุรีครั้งที่4/2565โดยมีนางสาวอนงค์นาถมีศิริแรงงานจังหวัดเพชรบุรีกล่าวรายงานวัตถุประสงค์การจัดงานนางรภัสสาพานิกุลแรงงานจังหวัดสมุทรสงครามพร้อมด้วยหัวหน้าส่วนราชการหน่วยงานในสังกัดกระทรวงแรงงานจังหวัดเพชรบุรีเข้าร่วมในครั้งนี้ด้วยณห้องประชุมองค์การบริหารส่วนตำบลบ้านหม้อตำบลบ้านหม้ออำเภอเมืองเพชรบุรีจังหวัดเพชรบุรี
นางธิวัลรัตน์กล่าวว่ากระทรวงแรงงานมีภารกิจหน้าที่ในการบริหารจัดการด้านแรงงานซึ่งเป็นงานที่มีความสำคัญอย่างยิ่งกับการพัฒนาประเทศมีความเกี่ยวข้องสัมพันธ์ทั้งมิติด้านความมั่นคงเศรษฐกิจและสังคมอาสาสมัครแรงงานและเครือข่ายเป็นบุคคลสำคัญที่มีบทบาทหน้าที่และเป็นกลไกเครือข่ายภาคประชาชนในการขับเคลื่อนภารกิจของกระทรวงแรงงานโดยคำว่า“อาสาสมัคร”ซึ่งหมายถึงบุคคลที่ทำประโยชน์เพื่อสังคมด้วยความสมัครใจเป็นผู้ที่มีบทบาทสำคัญต่อการปฏิบัติงานระดับพื้นที่และชุมชนอาสาสมัครแรงงานและเครือข่ายทุกท่านเป็นผู้ที่มีจิตอาสาเสียสละเวลาส่วนตัวและของครอบครัวเป็นสื่อกลางในการประชาสัมพันธ์เผยแพร่ความรู้ให้คำปรึกษาและแนะนำงานด้านแรงงานให้แก่ประชาชนในหมู่บ้านและชุมชนรวมทั้งแจ้งข้อมูลให้หน่วยงานในสังกัดกระทรวงแรงงานทราบอย่างเร่งด่วนเพื่อให้ปัญหาต่างๆได้รับการแก้ไขโดยเร็ว
“กระทรวงแรงงานขอขอบคุณอาสาสมัครแรงงานและเครือข่ายทุกท่านที่เป็นกำลังสำคัญในการขับเคลื่อนภารกิจของกระทรวงแรงงานสู่ประชาชนในทุกพื้นที่ของจังหวัดเพชรบุรีขอเป็นกำลังใจและขอให้ทุกท่านผนึกกำลังร่วมกันทำงานเพื่อทำให้ชีวิตความเป็นอยู่ของพี่น้องชาวจังหวัดเพชรบุรีสู่“ความมั่นคงมั่งคั่งยั่งยืน”ต่อไป”นางธิวัลรัตน์กล่าวท้ายสุด
สำหรับอาสาสมัครแรงงานดีเด่นประจำปีงบประมาณ2565ระดับจังหวัดที่ได้รับเข็มเชิดชูเกียรติและใบประกาศเกียรติคุณจำนวน2คนได้แก่นางจรรยาเถาว์น้อยอาสาสมัครแรงงานแกนนำระดับตำบลเขาย้อยอำเภอเขาย้อยจังหวัดเพชรบุรีและนางสุพัตรา รัตนบรรจง อาสาสมัครแรงงานแกนนำระดับตำบลบางคนทีอำเภอบางคนทีจังหวัดสมุทรสงครามและอาสาสมัครแรงงานดีเด่นระดับอำเภอจังหวัดเพชรบุรีจำนวน2คนได้แก่นางปราณีบุปผารามอาสาสมัครแรงงานแกนนำระดับตำบลหนองหญ้าปล้องอำเภอหนองหญ้าปล้อง จังหวัดเพชรบุรีและนายโชคชัยแช่มช้อยอาสาสมัครแรงงานแกนนำระดับตำบลท่าแร้งออกอำเภอบ้านแหลม จังหวัดเพชรบุรีซึ่งการมอบรางวัลในครั้งนี้เพื่อยกย่องเชิดชูเกียรติสร้างขวัญและกำลังใจให้กับอาสาสมัครแรงงานดีเด่นผู้ทำคุณประโยชน์ต่อสังคมและกระทรวงแรงงานในการช่วยเหลือประสานการบริการด้านแรงงานต่างๆเพื่อพี่น้องประชาชนในพื้นที่/ชุมชนให้บรรลุผลสำเร็จด้วยดีมาอย่างต่อเนื่องเป็นที่ประจักษ์
+++++++++++++++++++
กองเผยแพร่และประชาสัมพันธ์
26กันยายน2565
วันอาทิตย์ที่ 16 ตุลาคม 2565
ปลัด สธ. ตั้งทีมดูแลภารกิจการถ่ายโอนรพ.สต.ให้ อบจ. ล่าสุดเพิ่ม “เชียงราย – นนทบุรี” รวมถ่ายโอน 8 จังหวัด 577 แห่ง
ปลัดกระทรวงสาธารณสุข ตั้งคณะกรรมการบริหารศูนย์ปฏิบัติการรองรับการถ่ายโอนสอน. และ รพ.สต. ให้ อบจ. พร้อมอนุกรรมการด้านบริหารจัดการ ด้านกฎหมาย ด้านวิชาการและติดตามประเมินผล และด้านสื่อสารประชาสัมพันธ์ ดูแลการถ่ายโอนภารกิจให้ราบรื่น และติดตามแก้ไขปัญหา
ปลัดกระทรวงสาธารณสุข ตั้งคณะกรรมการบริหารศูนย์ปฏิบัติการรองรับการถ่ายโอนสอน. และ รพ.สต. ให้ อบจ. พร้อมอนุกรรมการด้านบริหารจัดการ ด้านกฎหมาย ด้านวิชาการและติดตามประเมินผล และด้านสื่อสารประชาสัมพันธ์ ดูแลการถ่ายโอนภารกิจให้ราบรื่น และติดตามแก้ไขปัญหาอุปสรรค ให้ประชาชนได้รับบริการสุขภาพต่อเนื่องตามเดิม ล่าสุดลงนามเพิ่ม 2 จังหวัด คือ เชียงรายและนนทบุรี รวมถ่ายโอนแล้ว 8 จังหวัด 577 แห่ง ยังไม่พบปัญหาในการจัดบริการประชาชน
วันนี้ (16 ตุลาคม 2565) นพ.โอภาส การย์กวินพงศ์ ปลัดกระทรวงสาธารณสุข เปิดเผยความคืบหน้าการถ่ายโอนภารกิจสถานีอนามัยเฉลิมพระเกียรติ 60 พรรษา นวมินทราชินี (สอน.) และโรงพยาบาลส่งเสริมสุขภาพตำบล (รพ.สต.) จำนวน 3,263 แห่ง ไปยังองค์การบริหารส่วนจังหวัด (อบจ.) 49 จังหวัด ว่า ประเด็นที่กระทรวงสาธารณสุขให้ความสำคัญสูงสุด คือ ประชาชนต้องไม่ได้รับผลกระทบจากการถ่ายโอนภารกิจครั้งนี้ ยังสามารถไปรับบริการต่างๆ กับ สอน.และรพ.สต.ที่โอนไปสังกัด อบจ.ได้เหมือนเดิม ทั้งนี้ ได้ตั้งคณะกรรมการศูนย์ปฏิบัติการเพื่อรองรับการถ่ายโอนภารกิจฯ โดยตนเป็นประธานเอง เพื่อกำกับติดตามการดำเนินงานในภาพรวม และตั้งคณะอนุกรรมการ 4 ด้าน ได้แก่ 1) ด้านบริหารจัดการ มี นพ.พงศ์เกษม ไข่มุกด์ รักษาราชการแทนรองปลัดกระทรวงสาธารณสุข เป็นประธาน ดูแลทั้งเรื่องบุคลากร การเงินการคลัง ครุภณฑ์ ที่ดิน สิ่งก่อสร้าง และการจัดระบบบริการ 2) ด้านกฎหมาย มี นพ.ณรงค์ อภิกุลวณิช ผู้ตรวจราชการกระทรวงสาธารณสุข เขตสุขภาพที่ 6 เป็นประธาน ทำหน้าที่รวบรวม วิเคราะห์ปัญหาและจัดทำแนวทาง/ข้อเสนอด้านกฎหมาย 3) ด้านวิชาการและติดตามประเมินผล มี นพ.รุ่งเรือง กิจผาติ หัวหน้าที่ปรึกษาระดับกระทรวง (นพ.ทรงคุณวุฒิ 11) เป็นประธาน จะรวบรวมข้อมูล วิเคราะห์สถานการณ์ ปัญหาด้านวิชาการ และติดตามประเมินผลที่เกิดขึ้นจากการถ่ายโอน และ 4) ด้านสื่อสารประชาสัมพันธ์ มี นพ.ทวีศิลป์ วิษณุโยธิน รักษาราชการแทนรองปลัดกระทรวงสาธารณสุข เป็นประธาน ดำเนินการสื่อสารประชาสัมพันธ์ข้อมูลข่าวสารการถ่ายโอน เพื่อสร้างความเข้าใจทั้งบุคลากรของสถานบริการที่ถ่ายโอนและประชาชนผู้รับบริการ
นพ.โอภาสกล่าวต่อว่า หลังมอบอำนาจให้แก่นายแพทย์สาธารณสุขจังหวัดในการลงนามถ่ายโอนภารกิจ สอน.และ รพ.สต.ให้แก่ อบจ. ล่าสุดถึงวันที่ 12 ตุลาคม 2565 มีการถ่ายโอนเพิ่มอีก 2 จังหวัด คือ เชียงราย และนนทบุรี ส่งผลให้ตั้งแต่วันที่ 1 ตุลาคม 2565 เป็นต้นมา มีการถ่ายโอนภารกิจ สอน.และ รพ.สต.แล้ว 8 จังหวัด รวม 577 แห่ง (ภูเก็ต 12 แห่ง สกลนคร 142 แห่ง นครปฐม 36 แห่ง ศรีสะเกษ 117 แห่ง ระยอง 40 แห่ง ปราจีนบุรี 94 แห่ง เชียงราย 118 แห่ง และนนทบุรี 18 แห่ง) จากการติดตามยังไม่พบปัญหาในการจัดบริการประชาชน ได้ย้ำสสจ.ที่จะลงนามถ่ายโอนว่า อบจ.ที่จะรับถ่ายโอนต้องมีความพร้อมและมีคุณสมบัติตามระเบียบของกระทรวงสาธารณสุข ที่ออกตามกฎหมายว่าด้วยวิชาชีพเวชกรรม และที่สำคัญ ต้องพร้อมที่จะจ้างพนักงานกระทรวงสาธารณสุข (พกส.) และลูกจ้างชั่วคราวต่อจากกระทรวงสาธารณสุข เพื่อให้การบริการประชาชนมีความต่อเนื่อง และบุคลากรไม่ได้รับผลกระทบ
************************************************** 16 ตุลาคม 2565
วันพุธที่ 7 กันยายน 2565
ท่าอากาศยานสุวรรณภูมิทำการฝึกซ้อมแผนความต่อเนื่องทางธุรกิจประจำปี 2565 (Business Continuity Plan 2022 : BCP22)
...
วันนี้ (7 ก.ย.65) เวลา 09.00 น. ท่าอากาศยานสุวรรณภูมิ (ทสภ.) ร่วมกับคณะทำงานแผนความต่อเนื่องทางธุรกิจของ ทสภ. ประกอบด้วย กองบังคับการตรวจคนเข้าเมือง 2 ทสภ. สำนักงานศุลกากรตรวจของผู้โดยสาร ทสภ. สำนักงานศุลกากรตรวจสินค้า ทสภ. ด่านควบคุมโรคติดต่อระหว่างประเทศ ทสภ. บริษัท วิทยุการบินแห่งประเทศไทย จำกัด บริษัท การบินไทย จำกัด (มหาชน) คณะกรรมการดำเนินงานธุรกิจการบินกรุงเทพ บริษัท บริการภาคพื้นการบินกรุงเทพ เวิลด์ไวด์ไฟลท์เซอร์วิส จำกัด บริษัท บริการเชื้อเพลิงการบินกรุงเทพ จำกัด (มหาชน) และบริษัท เอเอสไอจี (ไทยแลนด์) จำกัด ฯลฯ จัดฝึกซ้อมบนโต๊ะสถานการณ์จำลอง (Table - Top Exercise) ตามแผนความต่อเนื่องทางธุรกิจของท่าอากาศยานสุวรรณภูมิ (Business Continuity Plan: BCP) ประจำปี 2565 ภายใต้สมมุติฐานว่าระบบสารสนเทศเพื่อการสนับสนุนท่าอากาศยาน (Integrated Flight Information Systems : iFIMS) ขัดข้องและส่งผลให้การแสดงผลข้อมูลตารางเที่ยวบิน (Flight Information Display : FIDS) ไม่เป็นปัจจุบัน
การฝึกซ้อมในครั้งนี้มีวัตถุประสงค์เพื่อให้ผู้ปฏิบัติงานทุกภาคส่วนภายใน ทสภ. มีความเข้าใจในบทบาทหน้าที่ความรับผิดชอบในการจัดเตรียมช่องทางการสื่อสารและทรัพยากรเพื่อลดผลกระทบต่อการให้บริการผู้โดยสารและการให้บริการอากาศยาน ระหว่างที่ ระบบ iFIMS ขัดข้อง และจอแสดงผล FIDS ไม่เป็นปัจจุบัน ทำให้มั่นใจได้ว่า ทสภ.สามารถให้บริการได้อย่างต่อเนื่องและมีประสิทธิภาพเมื่อเกิดอุบัติการณ์
ในการนี้ ทสภ. ได้เชิญผู้แทนจาก ท่าอากาศยานดอนเมือง ท่าอากาศยานภูเก็ต ท่าอากาศยานเชียงใหม่ ท่าอากาศยานหาดใหญ่ และท่าอากาศยานแม่ฟ้าหลวง เชียงราย มาร่วมสังเกตการณ์ฝึกซ้อมและประเมินผลการฝึกซ้อม พร้อมให้ข้อเสนอแนะเพื่อปรับปรุงการฝึกซ้อมแผนความต่อเนื่องทางธุรกิจของ ทสภ. ในปีต่อไปให้มีประสิทธิภาพและประสิทธิผลมากยิ่งขึ้น
ทสภ. ในฐานะผู้ให้บริการท่าอากาศยาน มีแนวทางในการปฏิบัติงานที่เป็นไปตามมาตรฐานสากลและได้มีการประสานการทำงานร่วมกับหน่วยงานที่เกี่ยวข้องอย่างใกล้ชิด เพื่อให้ผู้ใช้บริการมีความเชื่อมั่นได้ว่า ทสภ. มีความมุ่งมั่นและให้ความสำคัญในการให้บริการอย่างต่อเนื่องแก่ผู้ใช้บริการทุกท่านอย่างสูงสุด
วันศุกร์ที่ 9 กันยายน 2565
ออมสินแนะวิธีสังเกต สื่อโซเชียลของจริง เตือน อย่าหลงเชื่อมิจฉาชีพ
ตามที่มีบุคคลหรือกลุ่มบุคคลได้นำภาพผู้บริหารระดับสูงของธนาคาร ไปใช้ตั้งเป็นภาพประจำตัวในสื่อโซเชียล เฟซบุ๊ค แอปพลิเคชันไลน์ และตั้งชื่อเกี่ยวกับธนาคารออมสิน จูงใจให้เกิดความน่าเชื่อถือ
รายงานข่าวจากธนาคารออมสิน เปิดเผยว่า ตามที่มีบุคคลหรือกลุ่มบุคคลได้นำภาพผู้บริหารระดับสูงของธนาคาร ไปใช้ตั้งเป็นภาพประจำตัวในสื่อโซเชียล เฟซบุ๊ค แอปพลิเคชันไลน์ และตั้งชื่อเกี่ยวกับธนาคารออมสิน จูงใจให้เกิดความน่าเชื่อถือ เพื่อหลอกลวงว่าให้สินเชื่อ ปล่อยเงินกู้ต่าง ๆ ด้วยวิธีการชวนให้กดลิงก์ หรือ ทักแชทเข้าไปสนทนานั้น ธนาคารขอย้ำและแจ้งเตือนลูกค้าและประชาชนว่า การกระทำดังกล่าวเป็นการกระทำของมิจฉาชีพ ชักชวนให้กู้เงิน ซึ่ง ธนาคารออมสินไม่ได้เกี่ยวข้องกับการกระทำดังกล่าว และไม่มีการเปิดสื่อโซเชียลเพื่อบริการปล่อยเงินกู้ โดยสื่อออนไลน์ของธนาคารออมสิน มีวัตถุประสงค์เพื่อการประชาสัมพันธ์ผลิตภัณฑ์และบริการ หรือการให้ข้อมูลที่ถูกต้องผ่านช่องทางของธนาคาร ภายใต้ชื่อ “GSB Society” ชื่อเดียวเท่านั้น ได้แก่ เว็บไซต์ธนาคาร www.gsb.or.th รวมถึงเพจเฟซบุ๊ค ไลน์ Twitter และ IG
ทั้งนี้ ธนาคารขอแนะนำข้อสังเกตที่จะช่วยการันตีสื่อโซเชียลว่าเป็นบัญชีทางการผู้ใช้จริง (Official) เป็นบุคคลสาธารณะ หน่วยงาน องค์กรที่ถูกต้อง มีตัวตนตามกฎหมาย ไม่ใช่มิจฉาชีพ โดยสื่อโซเชียลเฟซบุ๊คที่จะมีเครื่องหมายถูกสีฟ้า Verify อยู่ท้ายชื่อ ยืนยันผ่านการตรวจสอบแล้ว และจะมีบัญชีเดียวเท่านั้น ส่วนสื่อโซเชียล Application Line จะมีสัญลักษณ์โล่สีเขียว อยู่ข้างหน้าชื่อ เป็นต้น
หากประชาชนพบพฤติกรรมในสื่อโซเชียลใดน่าสงสัยส่อไปในทางหลอกลวง ขอให้รีบติดต่อสอบถามที่ GSB Contact Center โทร.1115 หรือช่องทางออนไลน์ดังกล่าว รวมถึงสาขาธนาคารออมสินที่สะดวก โดยธนาคารจะดำเนินการเอาผิดทางกฎหมายให้ถึงที่สุด
https://www.gsb.or.th/news/gsbpr33/
วันพุธที่ 19 ตุลาคม 2565
กห. พร้อมเสริมกำลังเข้าช่วยอพยพประชาชน จากอุทกภัยมรสุมใต้และพายุเนสาท
โฆษก กห. เปิดเผยถึง ความคืบหน้าการเข้าช่วยเหลือประชาชนที่ประสบอุทกภัยโดย กห.ว่า ทุกเหล่าทัพ ยังคงกำลังทหารในพื้นที่ประสบอุทกภัยทั่วประเทศ ทำงานร่วมกับส่วนราชการต่างๆและจิตอาสา ลงช่วยเหลือดูแลผู้ประสบอุทกภัยอยู่ในหลายพื้นที่
โดยในพื้นที่วิกฤตที่น้ำท่วมสูง ได้เข้าไปดูแลความปลอดภัยช่วยอพยพประชาชนเร่งด่วนออกมาจากพื้นที่ ไปยังพื้นที่พักพิงที่จัดเตรียมขึ้น โดยจัดชุดแพทย์ รถประปาสนามและรถครัวเคลื่อนที่ ดูแลอาหารและน้ำดื่มต่อเนื่องกัน
ทั้งนี้ยังมีประชาชนบางส่วน ที่ไม่อพยพออกมาและยังอยู่ในพื้นที่น้ำท่วมขัง กองทัพ ได้จัดกำลังทหารและเรือท้องแบน กระจายเข้าไปช่วยดูแลติดตามให้การช่วยเหลือประชาชนที่ยังติดค้างและต้องการความช่วยเหลือ พร้อมกับแจกจ่ายถุงยังชีพและให้การช่วยเหลือทางการแพทย์ในพื้นที่ รวมทั้งจัดยานพาหนะยกสูงและเรือท้องแบน เข้าไปช่วยอำนวยความสะดวกการสัญจรของประชาชน เพื่อมิให้ถูกตัดขาด
สำหรับพื้นที่วิกฤต ริมน้ำมูลและน้ำชีในหลาย จว. เช่น อุบลราชธานี ศรีษะเกษ มหาสารคาม กาฬสินธ์ ขอนแก่น รวมทั้งพื้นที่ท้ายเขื่อนลุ่มเจ้าพระยา ป่าสักและท่าจีนในหลายจว. เช่น ชัยนาท สิงหบุรี อุทัยธานี อ่างทอง สุพรรณบุรี รวมทั้ง กรุงเทพมหานคร นนทบุรีและสมุทรปราการ ที่ต้องรับกับการระบายน้ำจากมวลน้ำเหนือเขื่อน โดยทุกเหล่าทัพยังคงอยู่ในพื้นที่ให้การช่วยเหลือประชาชน ด้วยการหมุนเวียนกำลังพลและเครื่องมือช่าง เข้าไปเสริมความแข็งแรงของพนังกั้นน้ำ การเปิดทางน้ำและการเบี่ยงน้ำออกจากพื้นที่ รวมทั้งการติดตั้งเครื่องสูบน้ำและเครื่องผลักดันน้ำ เพื่อเร่งระบายน้ำลงแม่น้ำสายหลักให้เร็วขึ้น ลดปัญหาการท่วมขังเป็นเวลานานและบรรเทาความเดือดร้อนของประชาชน
ขณะเดียวกัน กห.โดยทุกเหล่าทัพ ยังได้ร่วมกันติดตามสถานการณ์และเฝ้าระวังมรสุมภาคใต้ และผลกระทบจากพายุเนสาทในพื้นที่ภาคเหนือ โดยได้เตรียมกำลังทหาร พร้อมเสริมเข้าไปช่วยอพยพประชาชนออกจากพื้นที่เสี่ยงฝนตกหนักน้ำสะสม เกิดน้ำป่าไหลหลากและนำ้ท่วมฉับพลัน เพื่อความปลอดภัยของประชาชนในภาพรวม